b'\n_START_ARTICLE_\n\xc5\xbdarilna sve\xc4\x8dka\n_START_PARAGRAPH_\n\xc5\xbdarilna sve\xc4\x8dka je priprava, ki olaj\xc5\xa1a zagon (hladnega) motorja z notranjim zgorevanjem, zlasti dizelskega motorja._NEWLINE_V jeklenem cevastem ohi\xc5\xa1ju je \xc5\xbearilna spirala. Elektri\xc4\x8dni tok iz akumulatorja jo v nekaj sekundah (5\xe2\x80\x9315 s) segreje na temperaturo 800\xe2\x80\x931100 \xc2\xb0C. Ohi\xc5\xa1je sve\xc4\x8dke je uvito v glavo motorja, vro\xc4\x8da konica pa sega v predkomoro zgorevalnega prostora v valju. Vbrizgovalna \xc5\xa1oba v predkomoro razpr\xc5\xa1uje dizelsko gorivo. Gorivo se pri obtekanju sve\xc4\x8dke zelo segreje, upari in v\xc5\xbege, obenem pa v\xc5\xbege tudi preostalo gorivo v zgorevalnem valju. Ko motor ste\xc4\x8de, se tok skozi sve\xc4\x8dko prekine. Pri nekaterih novej\xc5\xa1ih izvedbah se sve\xc4\x8dka ogreva \xc5\xa1e nekaj minut po zagonu, a z manj\xc5\xa1im tokom in pri ni\xc5\xbeji temperaturi. S tem izbolj\xc5\xa1ajo zgorevanje in zmanj\xc5\xa1ajo emisijo \xc5\xa1kodljivih plinov. Emisija je namre\xc4\x8d najve\xc4\x8dja takoj po zagonu motorja, ko je motor \xc5\xa1e hladen.'